title: Решение (ЕС) 2017/133 на Комисията от 25 януари 2017 година относно запазването с ограничение в Официален вестник на Европейския съюз на позоваването на хармонизирания стандарт EN 14342:2013 „Подова настилка от дървесина и паркет: Характеристики, оценка на съответствието и маркировка“ в съответствие с Регламент (ЕС) № 305/2011 на Европейския парламент и на Съвета (Текст от значение за ЕИП. )

text:
               26.1.2017

               BG

               Официален вестник на Европейския съюз

               L 21/113

         РЕШЕНИЕ (ЕС) 2017/133 НА КОМИСИЯТА
   от 25 януари 2017 година
   относно запазването с ограничение в Официален вестник на Европейския съюз на позоваването на хармонизирания стандарт EN 14342:2013 „Подова настилка от дървесина и паркет: Характеристики, оценка на съответствието и маркировка“ в съответствие с Регламент (ЕС) № 305/2011 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (1), и по-специално член 18, параграф 2 от него,
   като има предвид, че:

               (1)

               Съгласно Регламент (ЕС) № 305/2011 предвидените в член 17 хармонизирани стандарти трябва да отговарят на изискванията на хармонизираната система, определени в настоящия регламент или чрез него.

               (2)

               През юли 2013 г. Европейският комитет за стандартизация (CEN) прие хармонизиран стандарт EN 14342:2013 „Подова настилка от дървесина и паркет: Характеристики, оценка на съответствието и маркировка“. Впоследствие позоваването на стандарта бе публикувано в Официален вестник на Европейския съюз
                   (2).

               (3)

               На 21 август 2015 г. Германия отправи официално възражение по отношение на хармонизирания стандарт EN 14342:2013. Официалното възражение се позоваваше на клауза 4.4 от посочения стандарт, отнасяща се за методите за оценка и критериите за някои опасни вещества, като с него се изискваше оттегляне на позоваването на стандарта от Официален вестник на Европейския съюз или, като алтернативен вариант, ограничение, изключващо клауза 4.4 от посочения стандарт от обхвата на посоченото позоваване.

               (4)

               Според Германия посоченият стандарт не съдържа хармонизирани методи за оценка на експлоатационните показатели на въпросните строителни продукти по отношение на съществената характеристика изпускане на други опасни вещества. Всъщност в клауза 4.4 от стандарта се посочва, че проверката и декларацията относно изпускането или съдържанието на допълнителни опасни вещества, различни от обхванатите от други клаузи на стандарта, следва да бъдат направени като се вземат предвид националните разпоредби на мястото на употреба.

               (5)

               Становището на Германия бе, че този недостатък представлява нарушение на член 17, параграф 3 от Регламент (ЕС) № 305/2011, тъй като въпросният стандарт не отговаря изцяло на изискванията, установени в относимия мандат, както се предвижда в член 18.

               (6)

               Освен това Германия подчерта колко важно е да бъдат подходящо третирани изпусканията на такива други опасни вещества, особено летливите органични съединения (ЛОС), в рамките на хармонизираните стандарти, и по-специално за въпросните продукти на основата на дървесина.

               (7)

               Поради тези причини Германия поиска оттегляне на позоваването на този стандарт или, като алтернативен вариант, неговото ограничаване чрез изключване от обхвата му на клауза 4.4, така че държавите членки да могат да приемат национални разпоредби за оценка на експлоатационните показатели по отношение на въпросната съществена характеристика, що се отнася до изпускането на други опасни вещества.

               (8)

               При оценяване на допустимостта на повдигнатите искания следва да се посочи, че ако алтернативното искане от страна на Германия трябваше да се разбира като представляващо отделно искане с цел да се даде възможност на държавите членки да въвеждат национални разпоредби за установяване на допълнителни изисквания, такова искане не би било насочено към съдържанието на EN 14342:2013 и затова би следвало да се счита за недопустимо. Тъй като обаче формулировката на искането е ясно насочена към ограничаването на обхвата на позоваването на посочения стандарт, свързаните твърдения от страна на Германия относно последиците от такова ограничаване следва да се считат само като част от аргументацията, изложена в рамките на официалното възражение, и следователно да не се разглеждат отделно.

               (9)

               Съгласно член 17, параграф 3 от Регламент (ЕС) № 305/2011 хармонизираните стандарти трябва да предоставят методите и критериите за оценка на експлоатационните показатели на обхванатите от стандартите продукти по отношение на съществените им характеристики. Както твърди Германия, в клауза 4.4 от EN 14342:2013 се съдържа само позоваване на въведените национални разпоредби. В това отношение EN 14342:2013 не отговаря на изискванията, посочени в член 17, параграф 3 от Регламент (ЕС) № 305/2011.

               (10)

               Освен това в съдебната практика на Съда (3) е посочено, че държавите членки нямат право да въвеждат национални разпоредби за оценка на експлоатационните показатели по отношение на съществени характеристики извън съдържащите се в хармонизираните стандарти, когато се отнася за предлагане на пазара или употреба на обхванатите от тях строителни продукти. Следователно съдържанието на EN 14342:2013 е в противоречие и с тези принципи.

               (11)

               Поради това, както и поради факта, че регламентите са пряко приложими, клауза 4.4 от EN 14342:2013 не следва да се прилага, независимо от резултата от тази процедура по официално възражение.

               (12)

               Независимо от това, тъй като съдебната практика на Съда (4) потвърждава изчерпателния характер на хармонизираната система, установена в Регламент (ЕС) № 305/2011 или чрез него, невалидността на клауза 4.4 от EN 14342:2013 не означава, че държавите членки биха могли да приемат национални разпоредби за оценка на експлоатационните показатели по отношение на съществената характеристика изпускане на други опасни вещества.

               (13)

               Въз основа на съдържанието на стандарта EN 14342:2013, както и на информацията, подадена от Германия, от другите държави членки, от CEN и от отрасъла, и след консултация с комитетите, учредени съгласно член 64 от Регламент (ЕС) № 305/2011 и член 22 от Регламент (ЕС) № 1025/2012 на Европейския парламент и на Съвета (5), следва да се отбележи, че не бяха изразени възражения по същество срещу продължаване на публикуването на позоваването на посочения стандарт в Официален вестник на Европейския съюз. Изключването на клауза 4.4 от обхвата на позоваването, публикувано в Официален вестник на Европейския съюз, породи опасения, основаващи се на тълкуване на съдебната практика на Съда в смисъл, че държавите членки могат — ако сметнат, че безопасността на даден продукт не е достатъчно гарантирана — да определят изисквания, ограничаващи свободното обращение на тези продукти. Самият Съд обаче вече посочи, че такова тълкуване би поставило под въпрос ефективността [(„effet utile“)] на хармонизацията в тази област (6).

               (14)

               Следователно предполагаемата непълнота на посочения стандарт не следва да се счита за достатъчно основание за приемане на първото искане на Германия — пълно оттегляне на позоваването на стандарт EN 14342:2013 от Официален вестник на Европейския съюз. Поради това посоченото искане следва да бъде отхвърлено.

               (15)

               По отношение на алтернативното искане за ограничаване на позоваването чрез изключване на клауза 4.4 от обхвата му, следва първо да се припомни, че — както беше вече доказано — посочената клауза не следва да се прилага, независимо от резултата от тази процедура по официално възражение. От съображения за яснота обаче е необходимо въпросната невалидна клауза да се изключи изрично от позоваването.

               (16)

               Поради това позоваването на стандарта EN 14342:2013 следва да се запази, но е необходимо да се въведе ограничение, изключващо клауза 4.4 от посочения стандарт от обхвата на този стандарт,

         ПРИЕ НАСТОЯЩОТО РЕШЕНИЕ:
   Член 1
   Позоваването на хармонизиран стандарт EN 14342:2013 „Подова настилка от дървесина и паркет: Характеристики, оценка на съответствието и маркировка“ се запазват с ограничение.
   В списъка с позовавания на хармонизирани стандарти, публикуван в Официален вестник на Европейския съюз, Комисията добавя следното ограничение: „Клауза 4.4 от стандарт EN 14342:2013 се изключва от обхвата на публикуваното позоваване“.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.

      Съставено в Брюксел на 25 януари 2017 година.

            За Комисията

            Председател

         Jean-Claude JUNCKER

      (1)  ОВ L 88, 4.4.2011 г., стр. 5.

      (2)  Съобщение на Комисията в рамките на изпълнението на Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (ОВ C 259, 8.8.2014 г., стр. 1). Последна публикация: Съобщение на Комисията в рамките на изпълнението на Регламент (ЕС) № 305/2011 на Европейския парламент и на Съвета за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (ОВ C 398, 28.10.2016 г., стр. 7).

      (3)  Вж. по-специално решението на Съда на ЕС по дело C-100/13 (Комисия/Германия), точка 55 и следващите.

      (4)  Вж. решението на Съда на ЕС по дело C-100/13 (Комисия/Германия), точка 62.

      (5)  Регламент (ЕС) № 1025/2012 на Европейския парламент и на Съвета от 25 октомври 2012 година относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (ОВ L 316, 14.11.2012 г., стр. 12).

      (6)  Вж. решението на Съда на ЕС по дело C-100/13 (Комисия/Германия), точка 60.


title: Създаване на специална комисия по политическите предизвикателства и бюджетните средства за устойчив Европейски съюз след 2013 г. и за определянето на нейните правомощия, числен състав и срок на действие Решение на Европейския парламент от 16 юни 2010 г. относно създаването на специална комисия по политическите предизвикателства и бюджетните средства за устойчив Европейски съюз след 2013 г. и за определянето на нейните правомощия, числен състав и срок на действие

text:
               12.8.2011

               BG

               Официален вестник на Европейския съюз

               CE 236/160

         Сряда, 16 юни 2010 г.Създаване на специална комисия по политическите предизвикателства и бюджетните средства за устойчив Европейски съюз след 2013 г. и за определянето на нейните правомощия, числен състав и срок на действие
   P7_TA(2010)0225
   Решение на Европейския парламент от 16 юни 2010 г. относно създаването на специална комисия по политическите предизвикателства и бюджетните средства за устойчив Европейски съюз след 2013 г. и за определянето на нейните правомощия, числен състав и срок на действие
   2011/C 236 E/31

      Европейският парламент,
   като взе предвид решенията, взети от Председателския съвет на 22 април и на 12 и 20 май 2010 г., с които се предлага създаването на специална комисия по политическите предизвикателства и бюджетните средства на разположение на Съюза след 2013 г.,
   като взе предвид член 312, параграф 5 от Договора за функционирането на Европейския съюз, който гласи, че в хода на процедурата по приемането на финансовата рамка Европейският парламент, Съветът и Комисията вземат всички необходими мерки за улесняване на това приемане,
   като взе предвид нуждата да се съберат и координират становищата на различните засегнати комисии и да се определи мандат за комисията по бюджети при преговорите й със Съвета за приемане на регламент, съдържащ бъдещата многогодишна финансова рамка (МФР) и, евентуално, определение на мерки за подпомагане, които предстои да бъдат дефинирани в междуинституционално споразумение,
   като взе предвид работата на специалната комисия на Европейския парламент по финансовата, икономическа и социална криза и нуждата от последващи действия в тази връзка, особено по отношение подпомагането на устойчивия и качествен растеж и дългосрочните инвестиции, така че да се противодейства на дългосрочните ефекти от кризата,
   като взе предвид член 184 от своя правилник,

               1.

               Решава да създаде специална комисия със следния мандат:

                           а)

                           определяне на политическите приоритети на Парламента за МФР след 2013 г., както в законодателен, така и в бюджетен аспект;

                           б)

                           оценяване на необходимите на Съюза финансови средства за постигането на неговите цели и провеждането на неговите политики за периода, който започва на 1 януари 2014 г.;

                           в)

                           определяне на продължителността на следващата МФР;

                           г)

                           предлагане, съобразно тези приоритети и цели, на структура за бъдещата МФР, като в нея се посочват основните области на дейност на Съюза;

                           д)

                           представяне на насоки за индикативно разпределение на средства между и в рамките на различните функции за разходната част на МФР съобразно приоритетите и предлаганата структура;

                           е)

                           определяне на връзката между реформата на системата на финансиране на бюджета на ЕС и преразглеждането на разходите, така че комисията по бюджети да разполага със солидна основа при преговорите относно новата МФР;

               2.

               Решава да създаде специалната комисия със срок на действие 12 месеца, считано от 1 юли 2010 г., така че да се внесе доклад пред Парламента преди Комисията да е представила своето предложение с цифрови данни за следващата МФР, предвидено за юли 2011 г.;

               3.

               Припомня, че конкретните бюджетни и законодателни предложения ще се разглеждат от съответните комисии съгласно приложение VII към Правилника за дейността;

               4.

               Решава специалната комисия да се състои от 50 членове.


title: 2014/555/ЕС: Решение на Европейския парламент от 3 април 2014 година относно освобождаването от отговорност във връзка с изпълнението на общия бюджет на Европейския съюз за финансовата 2012 година, раздел VI – Европейски икономически и социален комитет

text:
               5.9.2014

               BG

               Официален вестник на Европейския съюз

               L 266/132

         РЕШЕНИЕ НА ЕВРОПЕЙСКИЯ ПАРЛАМЕНТ
   от 3 април 2014 година
   относно освобождаването от отговорност във връзка с изпълнението на общия бюджет на Европейския съюз за финансовата 2012 година, раздел VI – Европейски икономически и социален комитет
   (2014/555/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2012 година (1),

               —

               като взе предвид консолидираните годишни отчети на Европейския съюз за финансовата 2012 година (COM(2013) 570 – C7-0278/2013) (2),

               —

               като взе предвид годишния доклад на Сметната палата относно изпълнението на бюджета за финансовата 2012 година, придружен от отговорите на институциите (3),

               —

               като взе предвид декларацията за достоверност (4) относно надеждността на отчетите, както и законосъобразността и редовността на свързаните с тях операции, предоставена от Сметната палата за финансовата 2012 година съгласно член 287 от Договора за функционирането на Европейския съюз,

               —

               като взе предвид член 314, параграф 10 и членове 317, 318 и 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (6), и по-специално членове 164, 165 и 166 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол (A7-0218/2014),

               1.

               Освобождава от отговорност генералния секретар на Европейския икономически и социален комитет във връзка с изпълнението на бюджета на Европейския икономически и социален комитет за финансовата 2012 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и на Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 56, 29.2.2012 г.

      (2)  ОВ C 334, 15.11.2013 г., стр. 1.

      (3)  ОВ C 331, 14.11.2013 г., стр. 1.

      (4)  ОВ C 334, 15.11.2013 г., стр. 122.

      (5)  ОВ L 248, 16.9.2002 г., стр. 1.

      (6)  ОВ L 298, 26.10.2012 г., стр. 1.


title: 2007/717/ЕО: Решение на Комисията от 31 октомври 2007 година относно създаване на експертна група по електронно фактуриране (е-фактуриране)

text:
               7.11.2007

               BG

               Официален вестник на Европейския съюз

               L 289/38

      РЕШЕНИЕ НА КОМИСИЯТА

   от 31 октомври 2007 година
   относно създаване на експертна група по електронно фактуриране (е-фактуриране)
   (2007/717/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като има предвид, че:

               (1)

               Член 3 от Договора възлага на Общността задачата да гарантира създаването на вътрешен пазар, характеризиращ се с премахването между държавите-членки на пречките пред свободното движение на стоки, хора, услуги и капитал.

               (2)

               Член 232 от Директива 2006/112/ЕО на Съвета от 28 ноември 2006 година относно общата система на данъка върху добавената стойност (1) позволява издаването на електронни фактури вместо фактури на хартиен носител.

               (3)

               Преразгледаната Лисабонска стратегия за растеж и заетост (2) предоставя всеобхватна програма за икономическа реформа. Нейният микроикономически стълб е насочен към създаване на благоприятна среда за бизнеса. В рамките на тази цел, развитието на решения за оперативно съвместимо електронно фактуриране (е-фактуриране) е неин съществен елемент.

               (4)

               Със своето съобщение до Съвета, Европейския парламент, Европейския икономически и социален комитет и Комитета на регионите „i2010 – европейско информационно общество за растеж и заетост“ (3) от 1 юни 2005 година, Комисията пристъпи към изпълнение на инициативата „i2010“ като рамка за посрещане на главните предизвикателства и на развитието на информационното общество и медийния сектор до 2010 година. Тя насърчава отворената и конкурентна дигитална икономика и подчертава ролята на информационните и комуникационни технологии (ИКТ като двигател за включване и качество на живота).

               (5)

               Европейският платежен съвет (ЕРС) – органът за взимане на решения и за координиране на европейският банков сектор по отношение на плащанията, се е ангажирал със създаването до 2010 г. на единна европейска платежна зона (SEPA) с интегрирани платежни инфраструктури и платежни продукти.

               (6)

               Е-фактурирането свързва вътрешните процеси на предприятията с платежните системи. Така SEPA и една успешна инициатива за европейско е-фактуриране биха се допълнили взаимно. Очаква се тези две инициативи, взети заедно, да доведат до огромни ползи за предприятията и доставчиците на финансови услуги чрез подобрената ефективност и автоматизацията на снабдителскитe вериги.

               (7)

               За да се насърчи използването на дигиталната среда и се извлекат всички ползи от е-фактурирането в Общността, настоящите практики следва да се опростят, а преходът към нови бизнес модели да се улесни от една по-всеобхватна и единна рамка. По-специално това би било в интерес на европейските малки и средни предприятия (МСП).

               (8)

               През декември 2006 г., група заинтересовани страни създадоха секторна работна група по е-фактуриране, председателствана от службите на Комисията и включваща предприятия, представители на банки и други доставчици на услуги, както и организации по стандартизация. Целта на работната група беше да прокара пътя за бъдещото действие на рамката за европейско е-фактуриране. Работната група направи предложения за възможна управленска структура и изготви пътна карта на програма за е-фактуриране. Работната група изготви окончателния си доклад през юни 2007 година.

               (9)

               Предвид положителния опит от работната група и за да се поставят за разрешаване дългосрочни въпроси, следва да бъде създадена експертна група по е-фактуриране.

               (10)

               Нейните задачи следва да са определянето на стопанските изисквания (4) и на отговорностите за извършване на определена работа, както и да направлява създаването до края на 2009 г. на Европейска рамка за е-фактуриране за изграждането на обща концептуална структура за предоставяне на услуги в областта на е-фактурирането в Европа по един открит и оперативно съвместим начин.

               (11)

               Експертната група следва да бъде съставена от лица с пряка и подобаваща компетентност по отношение на дейностите, свързани с е-фактурирането, включително заинтересовани страни с ключова роля от публичния сектор, големи и малки предприятия, както и доставчици на услуги, организации по стандартизация и представители на потребителите. В допълнение, следва да се предвиди участието на наблюдатели. Всички доклади или резултати на експертната група трябва да са вследствие от работата на членовете на групата и не следва да се разбират като отразяващи гледните точки на Комисията.

               (12)

               Трябва да се определят правила за разкриване на информация от членове на експертната група, без да се засягат правилата относно сигурността, приложени към процедурния правилник на Комисията от Решение 2001/844/ЕО, ЕОВС, Евратом (5).

               (13)

               Личните данни на членовете на експертната група следва да се обработват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (6).

               (14)

               Целесъобразно е да се определи период за прилагането на настоящото решение. Комисията ще разгледа надлежно възможността за удължаване на срока,

         РЕШИ:
   Член 1
   Експертна група по е-фактуриране
   Създава се Експертна група по е-фактуриране, наричана по-нататък „групата“. Настоящото решение влиза в сила в деня на приемането му.
   Член 2
   Задачи
   1.   По принцип, групата съдейства на Комисията при разработването и наблюдението на напредъка на работата по изготвянето на съгласувана стратегия за създаването на Европейска рамка за е-фактуриране.
   2.   Изпълнението на задачите на групата приключва на 31 декември 2009 година.
   3.   Групата изпълнява следните конкретни задачи:

               а)

               идентифицира по отношение на регулаторната рамка за е-фактурирането на равнище на Общността и в държавите-членки слабостите, които пречат на икономиката на Общността да използва пълния си потенциал;

               б)

               идентифицира стопанските изисквания за е-фактурирането за целите на Европейската рамка за е-фактуриране и осигурява тяхното одобрение от заинтересованите страни, които играят ключова роля (7);

               в)

               идентифицира съответните информационни елементи на е-фактурирането, по-специално по отношение на връзката на фактурата поне с процеса на доставянето и плащанията, въпроси, свързани с данъка върху добавената стойност, достоверността и неприкосновеността, архивирането и съхраняването на заявките, както и на нуждата да се гарантира одобрението на тези елементи от заинтересованите страни, които играят ключова роля;

               г)

               предлага поемането на отговорности от страна на органите по стандартизацията и график за изработването на общ/и стандарт/и въз основа на стопанските изисквания и изискванията за данните на заинтересованите страни в подкрепа на Европейската рамка за е-фактуриране;

               д)

               предлага Европейската рамка за е-фактуриране. Европейската рамка за е-фактуриране създава обща концептуална структура, включваща стопански изисквания и стандарт/и, както и целеви решения в подкрепа на предоставянето на услуги за е-фактуриране в Европа по един открит и оперативно съвместим начин.

         4.   В изпълнение на тази задача, групата взима предвид съществуващите вече работа и решения, по-специално по отношение на стопанските изисквания и техническите стандарти, в областта на е-фактурирането в публичния и частния сектори.
   5.   Когато е уместно и необходимо, групата може да идентифицира отговорностите за изпълнението на конкретна работа от подгрупа или външни органи и организации, вещи в областта на е-фактурирането.
   6.   Групата изготвя и представя на Комисията средносрочен доклад, обобщаващ напредъка по изпълнение на задачите, както и всякакви препоръки, като принос към разсъжденията и дискусиите между Комисията и държавите-членки и заинтересованите страни, по-специално – стопански асоциации. Този доклад е публично достояние.
   7.   Групата изготвя и представя на Комисията окончателен доклад с описание на Европейската рамка за е-фактуриране. Този доклад е публично достояние.
   Член 3
   Консултация
   1.   Комисията може да се консултира с групата по всеки въпрос, свързан с е-фактурирането.
   2.   Председателят на групата може да препоръча, че е желателно Комисията да се консултира с нея по определен въпрос.
   Член 4
   Членство – назначаване
   1.   Групата е в състав от не повече от 30 членове.
   2.   Членовете се назначават от Комисията измежду специалисти, компетентни в областта на е-фактурирането, въз основа на заявки от стопански асоциации, органи на публичния сектор и личности, представляващи интересите на целия или на част от публичния сектор, предприятията и доставчиците на ИКТ, потребителски и финансови услуги и организациите по стандартизация в областта на е-фактурирането.
   Кандидатите, които се считат за подходящи за членство, но не са назначени, могат да бъдат включени в резервен списък, който Комисията може да използва за назначаване при заместване на членове.
   3.   Членовете се назначават в качеството им на представители на публичната власт и гражданското общество.
   4.   Комисията оценява кандидатурите по следните критерии:

               а)

               членовете да представляват заинтересованите страни, имащи ключова роля (напр. доставчици на услуги, доставчици на решения, публичния сектор, предприятия, вкл. малки и средни предприятия (МСП, както и потребители) и организации по стандартизация;

               б)

               членовете да имат актуални практически и оперативни познания или опит по отношение на предизвикателствата, свързани с правните, административни, данъчни, стандартизационни, търговски и/или технически аспекти на е-фактурирането в международен план. По-специално, членовете да имат съответния пряк опит с бизнес проекти или въпроси, чрез които са придобили задълбочени търговски и технически познания, необходими за разработване на решения по въпросите, посочени в настоящото решение;

               в)

               членовете да могат да допринасят за определянето или формирането на мненията на тяхната администрация, организация-майка, стопанска асоциация или отрасъл, или друга група от заинтересовани страни по отношение на въпросите в рамките на мандата им;

               г)

               членовете да знаят много добре английски език, така че да могат да допринасят за дискусиите и изготвянето на докладите.

         Кандидатурите, получени от заинтересованите страни, трябва да бъдат придружени от материали, показващи, че предложеният член отговаря на горепосочените условия.
   5.   При назначаването на членовете, Комисията се съобразява със следните критерии:

               а)

               необходими правни, търговски и технически познания по отношение на въпросите в рамките на мандата на групата;

               б)

               познания относно всички съответни функции по отношение на търсенето и предлагането, свързано с е-фактурирането;

         В допълнение, Комисията се стреми въз основа на получените кандидатури да осигури широка географска представителност и балансиран състав по отношение на мъжете и жените.
   6.   Членовете информират своевременно Комисията за всеки конфликт на интереси, който би могъл да подкопае тяхната обективност.
   7.   Имената на членовете, назначени индивидуално, се публикуват на интернет сайта на ГД или в Официален вестник на Европейския съюз, серия C, или на двете места. Имената на членовете се събират, обработват и публикуват в съответствие с разпоредбите на Регламент (ЕО) № 45/2001.
   8.   Членовете се назначават за период от дванадесет месеца, който може да бъде подновен и изпълняват задълженията си, докато бъдат заменени или докато не изтече мандатът им.
   9.   Могат да се заменят членове за времето до приключване на мандата им в следните случаи:

               а)

               при подаване на оставка от член;

               б)

               когато даден член повече не е в състояние да допринася ефективно за работата на групата;

               в)

               когато даден член не отговаря на изискванията на член 287 от Договора;

               г)

               когато противно на параграф 6 членът не съумее своевременно да информира Комисията за конфликт на интереси.

         Член 5
   Председателство – назначаване
   1.   Комисията назначава председателя на експертната група като взима предвид степента, в която избраното лице представлява интересите на заинтересованите страни, имащи ключова роля, допринася за формирането на мненията на отрасъла по отношение на въпросите, включени в мандата и притежава необходимите правни, търговски и технически познания.
   2.   Комисията назначава председателя за мандат от дванадесет месеца, който може да бъде подновен.
   Член 6
   Функциониране
   1.   Комисията организира заседанията на групата, които се председателстват от председателя.
   2.   В съгласие с Комисията, могат да бъдат образувани подгрупи за проучването на конкретни въпроси в рамките на правомощията, определени от Групата; такива подгрупи се разпускат веднага след постигане на възложените им цели.
   3.   Представителят на Комисията може да поиска от експерти или наблюдатели с определена компетенция по тема от дневния ред да участват в дебатите на групата или на нейните подгрупи.
   4.   Информацията, получена от участието в разискванията или работата на групата или на дадена подгрупа, не се разгласява, ако според мнението на Комисията тази информация засяга поверителни въпроси.
   5.   Групата и нейните подгрупи заседават обикновено в помещения на Комисията в съответствие с определените от нея процедури и график. Комисията осигурява секретарски услуги.
   Други длъжностни лица на Комисията, които имат интерес към разискванията, могат да присъстват на заседанията на групата или подгрупите.
   6.   Групата приема свой процедурен правилник въз основа на стандартния процедурен правилник, приет от Комисията.
   7.   Комисията може да отпечатва или да публикува в Интернет обобщения, заключения или работни документи на групата на автентичния език на съответните документи.
   Член 7
   Възстановяване на разходите
   1.   Комисията възстановява пътните разходи, а когато е необходимо, и дневните разходи на председателя, членовете, експертите и наблюдателите във връзка с дейностите на групата в съответствие с правилата на Комисията за компенсиране на външни експерти.
   2.   На председателя, членовете, експертите и наблюдателите не се заплаща възнаграждение за предоставените услуги.
   3.   Разходите за заседанията се изплащат в рамките на годишния бюджет, отпуснат на групата от компетентния отдел на Комисията.
   Член 8
   Изтичане на срока
   Срокът на настоящото решение изтича на 31 декември 2009 година.

      Съставено в Брюксел на 31 октомври 2007 година.

            За Комисията

         Günter VERHEUGEN

            Заместник-председател

      (1)  ОВ L 347, 11.12.2006 г., стр. 1. Директива, изменена с Директива 2006/138/ЕО (ОВ L 384, 29.12.2006 г., стр. 92).

      (2)  COM(2005) 24.

      (3)  COM(2005) 229 окончателно.

      (4)  Стопанските изисквания за е-фактуриране представляват характеристиките, на които трябва да отговарят услугите за е-фактуриране, за да удовлетворяват стопанските нужди и цели на заинтересованите страни, като така се обхванат процесите на всички финансови и снабдителски вериги. Те се изразяват чрез проточността на процесите на високо равнище, информацията, заложена в е-фактурата и стандартната структура на съобщенията.

      (5)  ОВ L 317, 3.12.2001 г., стр. 1. Решение, изменено с Решение 2006/548/ЕО, Евратом (ОВ L 215, 5.8.2006 г., стр. 38).

      (6)  ОВ L 8, 12.1.2001 г., стр. 1.

      (7)  В частност публичния сектор, предприятията и доставчиците на ИКТ и на финансови услуги.

      ПРИЛОЖЕНИЕ
      ОБЩИ УСЛОВИЯ
      ЕКСПЕРТНА ГРУПА ПО ЕЛЕКТРОННО ФАКТУРИРАНЕ
      1.   КОНТЕКСТ
      Европейската комисия (ЕК) отговаря на предизвикателствата, свързани с глобализацията на икономиката. В своята „Широкообхватна иновационна стратегия“, чието приложение започна през септември 2006 г., ЕК посочи, че „[в] този нов икономически ред Европа не може да се конкурира, ако не стане по изобретателна, ако не реагира по-добре на потребителските нужди и предпочитания и ако не въвежда повече иновации.“
      Очертават се два аспекта – ефективност и сигурност, като основа за подобряване на европейската конкурентоспособност в една глобална икономика. По-голямата ефективност на стойностната верига води до намаляване на цените; подобряването на сигурността на околната среда, в която оперират предприятията, ги прави по-конкурентноспособни. Следователно, постигането на ефективност на стойностната верига е основа за иновациите.
      Рационализирането на потока на информация в стойностните вериги ще доведе до намаляване на неефективността, подобряване на сигурността и намаляване на разходите. С придвижването на Европа към приемане на Единната европейска платежна зона (SEPA), трябва да бъдат разгледани и въпросите, свързани със стопанските процеси, налагащи преобладаващо мнозинство от плащания „бизнес към бизнес“ и „бизнес-правителство“. Очаква се SEPA да даде значителен принос в изпълнение на лисабонския дневен ред.
      Обхватът и целите на европейската рамка за електронно фактуриране ще осигурят основа за постигане на оперативна съвместимост на решенията за е-фактуриране в публичния и частния сектори. Тя ще изгради основата на оперативната съвместимост чрез общи правила за бизнеса и технически стандарти. Като съдейства за укрепването на положителните търговски инициативи за заместване на ръчната обработка на хартиен носител, рамката ще допринесе за отстраняването на преградите за предприемане и създаване на (трансгранични) решения за е-фактуриране вътре в Общността.
      2.   МАНДАТ НА ЕКСПЕРТНАТА ГРУПА ПО Е-ФАКТУРИРАНЕ
      Експертната група (наричана по-нататък „групата“) съдейства на Комисията при разработването и наблюдението на напредъка на работата по изготвянето на съгласувана стратегия за създаването на Европейска рамка за е-фактуриране.
      Изпълнението на задачите на групата приключва на 31 декември 2009 година.
      Групата изпълнява следните конкретни задачи:

                  а)

                  идентифицира по отношение на регулаторната рамка за е-фактурирането на равнище на Общността и в държавите-членки слабостите които пречат на икономиката на Общността да използва пълния си потенциал;

                  б)

                  идентифицира стопанските изисквания за е-фактурирането за целите на Европейската рамка за е-фактуриране и осигурява тяхното одобрение от заинтересованите страни, които играят ключова роля;

                  в)

                  идентифицира съответните информационни елементи на е-фактурирането, по-специално по отношение на връзката на фактурата поне с процеса на доставянето и плащанията, въпроси, свързани с данъка върху добавената стойност, достоверността и неприкосновеността, архивирането и съхраняването на заявките, както и на нуждата да се гарантира одобрението на тези елементи от заинтересованите страни, които играят ключова роля;

                  г)

                  предлага поемането на отговорности от страна на органите по стандартизацията и график за изработването на общ/и стандарт/и въз основа на стопанските изисквания и изискванията за данните на заинтересованите страни в подкрепа на Европейската рамка за е-фактуриране;

                  д)

                  предлага Европейската рамка за е-фактуриране. Европейската рамка за е-фактуриране създава обща концептуална структура, включваща стопански изисквания и стандарт/и, както и целеви решения в подкрепа на предоставянето на услуги за е-фактуриране в Европа по един открит и оперативно съвместим начин.

            В изпълнение на тази задача, групата взима предвид съществуващите вече работа и решения, по-специално по отношение на стопанските изисквания и техническите стандарти, в областта на е-фактурирането в публичния и частния сектори.
      Когато е уместно и необходимо, групата може да идентифицира отговорностите за изпълнението на конкретна работа от подгрупа или външни органи и организации, вещи в областта на е-фактурирането.
      Групата изготвя и представя на Комисията средносрочен доклад, обобщаващ напредъка по изпълнение на задачите, както и всякакви препоръки, като принос към разсъжденията и дискусиите между Комисията и държавите-членки и заинтересованите страни, по-специално – стопански асоциации. Този доклад е публично достояние.
      Групата изготвя и представя на Комисията окончателен доклад с описание на Европейската рамка за е-фактуриране. Този доклад е публично достояние. Докладите няма да се считат като отразяващи гледните точки на службите на Комисията.
      3.   СЪСТАВ И ФУНКЦИОНИРАНЕ
      3.1.   Състав
      Групата е в състав от не повече от 30 членове.
      Членовете се назначават от Комисията измежду специалисти, компетентни в областта на е-фактурирането, въз основа на заявки от стопански асоциации, органи на публичния сектор и лица, представляващи интересите на целия или на част от публичния сектор, предприятията и доставчиците на ИКТ, потребителски и финансови услуги и организациите по стандартизация в областта на е-фактурирането.
      3.2.   Покана за представяне на кандидатури
      След приемане на решението за създаване на групата Комисията ще публикува покана за представяне на кандидатури от стопански асоциации, органи на публичния сектор и личности, представляващи интересите на целия или на част от публичния сектор, предприятията и доставчиците на ИКТ, потребителски и финансови услуги и организациите по стандартизация в областта на е-фактурирането.
      Стопанските асоциации, органите на публичния сектор и личностите, желаещи да участват в групата, се приканват да подадат заявки в писмен вид, които да се изпратят на Комисията не по-късно от 30 ноември 2007 г.
      Заявките трябва да са надлежно мотивирани като се посочват причините, поради които се иска участие в групата.
      Комисията оценява кандидатурите по следните критерии:

                  а)

                  членовете да представляват заинтересованите страни, имащи ключова роля (напр. доставчици на услуги, доставчици на решения, публичния сектор, предприятия, вкл. малки и средни предприятия (МСП, както и потребители) и организации по стандартизация;

                  б)

                  членовете да имат актуални практически и оперативни познания или опит по отношение на предизвикателствата, свързани с правните, административни, данъчни, стандартизационни, търговски и/или технически аспекти на е-фактурирането в международен план. По-специално, членовете да имат съответния пряк опит с бизнес проекти или въпроси, чрез които са придобили задълбочени търговски и технически познания, необходими за разработване на решения по въпросите, посочени в настоящото решениe;

                  в)

                  членовете да могат да допринасят за определянето или формирането на мненията на тяхната администрация, организация-майка, стопанска асоциация или отрасъл, или друга група от заинтересовани страни по отношение на въпросите в рамките на мандата им;

                  г)

                  членовете да знаят много добре английски език, така че да могат да допринасят за дискусиите и изготвянето на докладите.

            Кандидатурите, получени от заинтересованите страни, трябва да бъдат придружени от материали, показващи, че предложеният член отговаря на горепосочените условия.
      3.3.   Окончателно определяне на състава на групата
      Комисията определя състава на групата въз основа на предложенията, направени в отговор на поканата за представяне на кандидатури.
      При назначаването на членовете, Комисията се съобразява със следните критерии:

                  а)

                  необходими правни, търговски и технически познания по отношение на въпросите в рамките на мандата на групата;

                  б)

                  познания относно всички съответни функции по отношение на търсенето и предлагането, свързано с е-фактурирането;

            В допълнение, Комисията се стреми въз основа на получените кандидатури да осигури широка географска представителност и балансиран състав по отношение на мъжете и жените.
      Членовете информират своевременно Комисията за всеки конфликт на интереси, който би могъл да подкопае тяхната обективност.
      Имената на членовете, назначени индивидуално, се публикуват на интернет сайта на ГД или в Официален вестник на Европейския съюз, серия C, или на двете места. Имената на членовете се събират, обработват и публикуват в съответствие с разпоредбите на Регламент (ЕО) № 45/2001.
      Членовете се назначават за период от дванадесет месеца, който може да бъде подновен и изпълняват задълженията си, докато бъдат заменени или докато не изтече мандатът им.
      Могат да се заменят членове за времето до приключване на мандата им в следните случаи:

                  а)

                  при подаване на оставка от член;

                  б)

                  когато даден член повече не е в състояние да допринася ефективно за работата на групата;

                  в)

                  когато даден член не отговаря на изискванията на член 287 от Договора;

                  г)

                  когато членът не съумее своевременно да информира Комисията за конфликт на интереси.

            3.4.   Председател
      Комисията назначава председателя на експертната група като взима предвид степента, в която избраното лице представлява интересите на заинтересованите страни, имащи ключова роля, допринася за формирането на мненията на отрасъла по отношение на въпросите, включени в мандата и притежава необходимите правни, търговски и технически познания.
      Комисията назначава председателя за мандат от дванадесет месеца, който може да бъде подновен.
      3.5.   Функциониране
      Комисията организира заседанията на групата, които се председателстват от председателя.
      В съгласие с Комисията, могат да бъдат образувани подгрупи за проучване на конкретни въпроси в рамките на правомощията, определени от Групата; те се разпускат веднага след изпълнение на тези задачи.
      Представителят на Комисията може да поиска от експерти или наблюдатели с определена компетенция по тема от дневния ред да участват в дебатите на групата или на нейните подгрупи.
      Информацията, получена от участниците в разискванията на групата или подгрупите не се разгласява, ако според мнението на Комисията тази информация засяга поверителни въпроси.
      Групата и нейните подгрупи заседават обикновено в помещения на Комисията в съответствие с определените от нея процедури и график. Комисията осигурява секретарски услуги. Други длъжностни лица на Комисията, които имат интерес към разискванията, могат да присъстват на заседанията на групата или подгрупите.
      Групата приема свой процедурен правилник въз основа на стандартния процедурен правилник, приет от Комисията.
      Комисията може да отпечатва или да публикува в интернет страниците на Комисията обобщения, заключения или работни документи на групата на автентичния език на съответните документи.
      3.6.   Възстановяване на разходите
      Комисията възстановява пътните разходи, а когато е необходимо, и дневните разходи на председателя, членовете, експертите и наблюдателите във връзка с дейностите на групата в съответствие с правилата на Комисията за компенсиране на външни експерти.
      На председателя, членовете, експертите и наблюдателите не се заплаща възнаграждение за предоставените услуги.
      Разходите за заседанията се изплащат в рамките на годишния бюджет, отпуснат на групата от компетентния отдел на Комисията.